**ՀԱՅԱUՏԱՆԻ ՀԱՆՐԱՊԵՏՈՒԹՅԱՆ**

**OՐԵՆՔԸ**

**«ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ» ՀԱՅԱUՏԱՆԻ ՀԱՆՐԱՊԵՏՈՒԹՅԱՆ OՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

 **Հոդված 1.** «Հանրային ծառայության մասին» Հայաստանի Հանրապետության 2011 թվականի մայիսի 26-ի ՀՕ-172-Ն օրենքի (այuուհետ` Օրենք) 23-րդ հոդվածը լրացնել հետևյալ բովանդակությամբ 5-րդ և 6-րդ մասերով՝

«5. Սույն օրենքի 32-րդ հոդվածով նախատեսված գույքի և եկամուտների հայտարարագիր ներկայացնելու պարտականություն ունեցող անձինք պարտավոր են փոխառություն հանձնելը կամ ստանալը, հանձնած կամ ստացած փոխառության դիմաց վճարներ հանձնելը կամ ստանալը, դրամական միջոցներ նվիրատվություն ստանալը, դրամական միջոցներով արտահայտված շահաբաժիններ ստանալը, ձեռնարկատիրական գործունեությունից եկամուտ ստանալը, գույքը (բացառությամբ դրամական միջոցների) օտարելուց (այդ թվում՝ «Հանրային ծառայության մասին» ՀՀ օրենքի 8-րդ հոդվածում չնշված) եկամուտ ստանալը, վարձակալության դիմաց վճար կամ այլ հատուցում ստանալը, քաղաքացիաիրավական այլ պայմանագրերից եկամուտ ստանալը, վճարներ ստանալը, գույքային իրավունքներից եկամուտ ստանալը կատարել բացառապես անկանխիկ ձևով, եթե միանվագ ստացվող կամ տրվող գումարը գերազանցում է երկու միլիոն Հայաստանի Հանրապետության դրամը:

06. Սույն հոդվածի 5-րդ մասով սահմանված պահանջի խախտմամբ կնքված գործարքի արդյունքում ստացված եկամուտը չի համարվում օրինական:»:

**Հոդված 2.** Սույն օրենքն ուժի մեջ է մտնում 2017 թվականի հուլիսի 1-ից:

**Հ Ի Մ Ն Ա Վ Ո Ր ՈՒ Մ**

**ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ**

1. ***Իրավական ակտի ընդունման անհրաժեշտությունը***

Տվյալ իրավական ակտի ընդունումը պայմանավորված է Բարձրաստիճան պաշտոնատար անձանց և նրանց փոխկապակցված անձանց բարեվարքությունը խթանելու և կոռուպցիոն ռիկսերը նվազեցնելու անհրաժեշտությամբ:

Հաշվի առնելով փողերի լվացման և ահաբեկչության ֆինանսավորման դեմ պայքարի, հարկերից չարամտորեն խուսափելու դեմ պայքարի, ստվերային տնտեսության վերացման և դրամաշրջանառության թափանցիկության ապահովման և կոռուպցիայի դեմ պայքարի հարցերում միջազգային պրակտիկան՝ կարևորվում են կանխիկ գործառնությունների սահմանափակման վերաբերյալ օրենսդրական կարգավորումները, ինչպես նաև դրանց կիրառման հարուստ պրակտիկան:

Բարձրացված հարցի առնչությամբ հարկ է անդրադառնալ միջազգային լավագույն փորձին:

Այսպես, **Ֆրանսիայի** Դրամական և ֆինանսական օրենսգրքի Դ112-3 և Դ112-4 հոդվածների համաձայն՝ Ֆրանսիայի հարկային ռեզիդենտների կողմից կանխիկ ձևով կարող են կատարվել 3000 եվրոն չգերազանցող վճարները, իսկ ոչ ռեզիդենտների դեպքում՝ 15000 եվրոն չգերազանցող վճարները, եթե նա գործում է որպես սպառող և 3000 եվրո, եթե վերջինս գործում է որպես ձեռներեց:

Համաձայն **Պորտուգալիայի** 2012 թվականի դեկտեմբերի 12-ին ընդունված և 2014 թվականի մայիսի 14-ին փոփոխված թիվ 398/98 հրամանագիր օրենքի 63-Գ հոդվածի՝ հաշիվ-ապրանքագրերով և նմանօրինակ այլ փաստաթղթերով՝ 1000 եվրոն գերազանցող գույքի և ծառայությունների համար վճարումները պետք է կատարվեն վաճառողի բանկային հաշվին այնպիսի եղանակով, որը թույլ է տալիս ստացողի անհատականացում:

**Սլովակիայում** կանխիկ վճարումները կարգավորվում են սկսած 2013 թվականի հունվարի 1-ից, երբ ուժի մեջ մտավ կանխիկ վճարումների սահմանափակման մասին թիվ 394/2012 իրավական ակտը: Համաձայն դրա՝ B2B, C2B և B2C վճարները կարող են կատարվել կանխիկ ձևով 5000 եվրոն չգերազանցելու դեպքում, ինչպես նաև ֆիզիկական անձանց կողմից՝ 15000 եվրոն չգերազանցող վճարման դեպքում, եթե վերջինս գործում է իր առևտրային գործունեությունից, մասնագիտացումից դուրս: Մնացած բոլոր դեպքերում վճարումները պետք է կատարվեն անկանխիկ ձևով:

2012 թվականի նոյեմբերի 19-ի 7/2012 օրենքի համաձայն՝ **Իսպանիայում** կանխիկ վճարումները սահմանափակվում են 2500 եվրոյի չափով ռեզիդենտների և 15000 եվրոյի չափով՝ ոչ ռեզիդենտ անձանց համար: Այս գումարը գերազանցող ցանկացած վճար պետք է կատարվի բանկային փոխանցմամբ: Այս դրույթի խախտումը կարող է առաջացնել պատասխանատվություն՝ փոխանցման ենթակա գումարի մինչև 25 տոկոսի չափով: Հարկ է նշել, որ սույն կարգավորումը Իսպանիայում գործում է միայն սպառողների և վաճառողների միջև հարաբերություններում, իսկ սպառողների միջև շրջանառությունը դուրս է այս կարգավորման առարկայից:

**Բուլղարիայում** սպառողների կողմից կանխիկ վճարումների սահմանափակումը գործում է 10000 լեվը (մոտ 5115 եվրո) գերազանցող վճարումների համար: Այլ դեպքում սպառողի կողմից վճարումը պետք է կատարվի բանկային փոխանցման միջոցով: Նույնիսկ այն դեպքում, երբ վճարման ենթակա ընդհանուր գումարը գերազանցում է այս սահմանաչափը, սակայն վճարումը կատարվում է տարաժամկետ՝ սահմանաչափը չգերազանցող մասերով, յուրաքանչյուր վճարում պետք է կատարվի բանկային փոխանցմամբ:

**Հունաստանում** ապրանքների և ծառայությունների համար կանխիկ վճարումները (ներառյալ՝ ԱԱՀ) թույլատրելի են մինչև 1500 եվրոն: Այս սահմանաչափը գերազանցող վճարումները պետք է կատարվեն բանկային հաշիվների, չեկերի կամ կրեդիտ/դեբիտ քարտերով:

Այս համատեքստում անհրաժեշտ է քննարկել Հայաստանի Հանրապետությունում կոռուպցիոն գործարքների բացահայտման գործում կանխիկ գործարքների սահմանափակման կարևորության հարցը:

Այսպես, ներկայումս Հայաստանի Հանրապետության արդարադատության նախարարության կողմից մշակվել և մշակման փուլում են գտնվում համապատասխանաբար ապօրինի հարստացման քրեականացման և շահերի բախման մասին օրենսդրական նախագծերի փաթեթները: Վերջիններիս մշակման արդյունքում հատկապես կարևորվում է Հանրային ծառայության մասին Հայաստանի Հանրապետության օրենքով սահմանված՝ հայտարարագիր ներկայացնելու պարտականություն ունեցող անձանց դրամական հոսքերի վերահսկողության կառուցակարգերի առկայությունը:

Հաշվի առնելով կանխիկ վճարումների դեպքում նման վերահսկողության իրականացման անհնարինությունը՝ անհրաժեշտ է օրենքով նախատեսել այն դեպքերը և այն սահմանաչափերը, որոնց բավարարելու դեպքում՝ գործարքի համար վճարումը չի կարող իրականացվել կանխիկ ձևով, այլ այն պետք է կատարվի մյուս կողմի բանկային հաշվին փոխանցում կատարելով: Հարկ է նշել, որ անկանխիկ գործառնությունները ենթակա են առավել խիստ կարգով վերահսկման և դրանց թափանցիկությունը ապահովելը միջազգային պրակտիկայում համարվում է իրատեսական:

1. ***Առաջարկվող կարգավորման բնույթը***

Հիմք ընդունելով միջազգային լավագույն փորձը, կոռուպցիայի դեմ պայքարում Հայաստանի Հանրապետության ստանձնած քաղաքականությունը և հետևողականությունը, ստվերային տնտեսությունը հարկային դաշտ բերելու կարևորությունը և այդ հարցերում կանխիկ գործառնությունների սահմանափակման գործիքի արդյունավետությունը՝ առաջարկվում է ընդունել Հանրային ծառայության մասին Հայաստանի Հանրապետության օրենքում լրացումներ կատարելու մասին Հայաստանի Հանրապետության օրենքի նախագիծը, որով համապարփակ կկարգավորվեն գործարքների այն շրջանակը, որոնցով վճարումները չեն կարող կատարել կանխիկ ձևով, վճարումներ կատարելու առանձնահատկությունները, ինչպես նաև սուբյեկտների այն կազմը, որոնց կողմից գործառնությունները ենթակա են նման կարգով վերահսկման: Միաժամանակ, Նախագծով կանխիկ դրամով սահմանափակումները կիրառելի են Հանրային ծառայության մասին Հայաստանի Հանրապետության օրենքի համաձայն գույքի և եկամուտների հայտարարագիր ներկայացնելու պարտականություն ունեցող անձանց նկատմամբ:

1. ***Ակնկալվող արդյունքը***

Հանրային ծառայության մասին Հայաստանի Հանրապետության օրենքում լրացումներ կատարելու մասին Հայաստանի Հանրապետության օրենքի նախագծի ընդունմամբ կապահովվի Հայաստանի Հանրապետությունում փողերի լվացման և ահաբեկչության ֆինանսավորման դեմ պայքարի օրենսդրության արդյունավետ գործիքակազմի ապահովումը, կոռուպցիոն տեսանկյունից ռիսկային համարվող սուբյեկտների և գործարքների վերահսկողությունը, ստվերային դրամաշրջանառության էական նվազեցումը, ինչպես նաև հարկերից չարամտորեն խուսափելու դեպքերի բացահայտման և քննման առավել մեծ հավանականությունը: Այլ կերպ՝

* կնվազեցվի կանխիկ շրջանառությունը.
* կմեծացվեն ֆինանսական միջնորդության ծավալները.
* կզարգացվի անկանխիկ ձևով վճարումների իրականացնելու մշակույթը.
* կուժեղացվի հարկային վարչարարությունը և պայքարը ստվերային տնտեսության դեմ.
* կուժեղացվի կոռուպցիայի դեմ պայքարը:

**Տ Ե Ղ Ե Կ Ա Ն Ք**

**ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԴԵՊՔՈՒՄ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԿԱՄ ԲԱՑԱԿԱՅՈՒԹՅԱՆ ՄԱՍԻՆ**

 «Հանրային ծառայության մասին» Հայաստանի Հանրապետության օրենքում լրացումներ կատարելու մասին» Հայաստանի Հանրապետության օրենքի նախագծի ընդունման կապակցությամբ Հայաստանի Հանրապետության այլ իրավական ակտերի ընդունման անհրաժեշտություն չի առաջանում:

**Տ Ե Ղ Ե Կ Ա Ն Ք**

**ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԴԵՊՔՈՒՄ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

 «Հանրային ծառայության մասին» Հայաստանի Հանրապետության օրենքում լրացումներ կատարելու մասին» Հայաստանի Հանրապետության օրենքի նախագծի ընդունման դեպքում պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի նախատեսվում: